Nordecon ehitab Viimsisse büroomaja Viimsi Äritare
Nordecon sõlmis Kaarsilla Kinnisvara OÜ-ga lepingu Viimsisse Paadi tee 3 Viimsi Äritare büroo- ja ärihoone ehitamiseks. 3korruseline üle 8000 ruutmeetrine hoone valmib 2017. aasta suve lõpuks. Ehituse kogumaksumus on rohkem kui 6 miljonit eurot, hinnale lisandub käibemaks.
„Viimsi on küll väga mugav ja ilus koht elamiseks, kuid kvaliteetseid büroopindu siin napib,“ ütles Kaarsilla Kinnisvara arendusjuht Viljar Jänes. „Viimsi Äritare on hea asukohaga nii kohalikele ettevõtjatele, kes ei pea Tallinna kesklinna sõitmiseks ummikutes istuma, kui ka kõigile teistele, kes tahavad mugavat ja moodsat kontorit ilusas ja kergesti ligipääsetavas kohas. Viimsi Äritare ehitamine on projekt, kus ehitaja kaasatakse protsessi juba projekteerimisfaasis ja kogu ehitustegevus viiakse läbi avatult projektijuhtimise põhimõtteid rakendades.“
„Kaarsilla Kinnisvara on pika kogemusega ning mainekas arendaja, kellega koostöö on ehitajale kahtlemata nii tunnustus kui väljakutse,“ ütles ASi Nordecon juhatuse liige Avo Ambur. „Viimsi Äritare ehituseks sõlmisime projektijuhtimise lepingu, mille käigus rajatakse ühe maa-aluse ja kolme maapealse korrusega hoone üldpinnaga ca 8000 m2 ja 106 parkimiskohta: 47 neist maa-alusel parkimistasandil. Hoone teeb eriliseks see, et kõikidel tööruumidel saab olema loomulik valgustus – maja keskel on kavandatud klaaskatusega valgusšaht, kuhu on võimalik rajada näiteks haljastusega aatrium.“
Viimsi Äritare esimesele korrusele on projekteeritud kaubandus-teenindusotstarbega rendipinnad ja abiruumid. Teisele ja kolmandale korrusele on planeeritud erineva suurusega büroopinnad ringkoridori ja abiruumide plokiga. Hoonesse tuleb lift. Edasise tegevuse käigus on võimalik väljarenditavaid büroopindu muuta vastavalt rentniku soovile, lisades võimalusel ka puhkenurga ja wc.
Paadi tee 3 krundile rajatava Viimsi Äritare sissepääsud on projekteeritud Paadi tee ja hooneesise parkla poolt.